寄晁以道
作者：呂本中
朝代：宋

paragraphs: 朝辭陘山清，暮宿頼水綠。
往来百里間，得此意已足。
吾人少如願，夫子更絕俗。
閉門觀易象，未用傷局促。
使我三日留，共此一室獨。
皎如嶺頭月，凜若霜後竹。
欲爲斯文壽，以作學者福。
洛陽佳少年，撫事多慟哭。
此其於聖學，何異狗尾續。
寧知草玄翁，萬事不掛目。
深湛而雅澹，亦不在反覆。
吾祖早聞道，晚與夫子熟。
相期千載外，未得一世伏。
渫山竄鼯鼬，晚日度鴻鵠。
誰能從公游，歲月如轉燭。